A més de "la injecció econòmica" per part de l'Estat, la comarca reivindica altres mesures com el desdoblament de la C-55 o la gratuïtat de la C-16 els dies laborables

Els alcaldes i representants comarcals del Bages han tornat a exigir "una injecció econòmica" per millorar l'R4 de Renfe al seu pas per aquesta comarca, després que divendres dos trens de Rodalies que hi circulaven patissin un xoc frontal a l'altura de Castellgalí, que va causar la mort de la conductora d'un dels combois i sis ferits greus.

Asseguren que es tracta d'una línia que ha tingut un "dèficit històric d'inversió" i consideren que la "preocupació" i "l'angoixa" per les condicions d'aquesta línia ferroviària han crescut entre els usuaris arran dels darrers accidents de Vacarisses i Castellgalí.

En aquest sentit critiquen la "desídia" de l'Estat, a qui retreuen que dels 4.000 milions d'euros previstos en el Pla de Rodalies (2008 - 2015) només n'hagi executat un 13,5% a tot Catalunya i gairebé res a l'R4.

Valentí Junyent, alcalde de Manresa:

"Estem molt preocupats perquè veiem que no s'arregla el que és urgent i en paral·lel no hi ha una planificació estratègica de quan el servei de Rodalies i la R4 es traspassarà del tot o s'injectaran diners."

En aquest sentit s'ha expressat l'alcalde de Castellgalí, Cristòfol Gimeno, que ha exigit un servei "en condicions" per als ciutadans del Bages. "Dissortadament s'han produït dos accidents en una línia que ja té mancances i en la qual s'han fet inversions, però no suficients", ha assenyalat.

Desdoblament de la C-55

Junyent també ha afegit que la C-55 és una via "supercol·lapsada" i que des del seu punt de vista "necessita urgentment el desdoblament des de Manresa fins al túnel de Bogonyà".



Per la seva banda, el president del Consell Comarcal del Bages, Agustí Comas, ha considerat que amb el darrer sinistre "s'ha tornat a evidenciar que hi ha una manca d'inversió cap a aquesta comarca per part de l'Estat."

Peatge gratuït de la C-16

Els alcaldes també han posat de manifest que l'únic eix viari "ràpid" que connecta aquest territori amb Barcelona és la C-16, una autopista de pagament que, segons Comas, "és la segona més cara de tot l'Estat". Per aquest motiu reclama més bonificacions i planteja que se suprimeixi el peatge d'aquesta autopista els dies laborables.

Manifestació dilluns

Sota el lema "Ja n'hi ha prou", aquest dilluns, a les 7 del vespre, a Manresa s'ha convocat una manifestació per reclamar més inversió i un servei més digne després de l'accident a Castellgalí.

A la xarxa s'ha impulsat una campanya per deixar de pagar bitllets de Rodalies de Renfe també a partir de dilluns.